Oʻzbekiston Respublikasida raqamli teleeshittirishga texnik va texnologik oʻtish davlat dasturi toʻgʻrisida
(resolution, 2012-04-17)

Oʻzbekiston Respublikasi Prezidentining 2010-yil 20-avgustdagi “Oʻzbekiston Respublikasida Raqamli teleradioeshittirishga oʻtish masalalari boʻyicha idoralararo ishchi guruh tashkil etish toʻgʻrisida”gi PQ-1394-son qaroriga muvofiq, shuningdek radiochastota spektridan foydalanish samaradorligini oshirish va teleeshittirishning raqamli formatiga rejali oʻtishni taʼminlash maqsadida: 1. Oʻzbekiston Respublikasida raqamli teleeshittirishga texnik va texnologik oʻtish boʻyicha Davlat dasturi (keyingi oʻrinlarda — Davlat dasturi) ilovaga muvofiq tasdiqlansin, unda quyidagilar nazarda tutiladi: texnik va texnologik rivojlanishni hisobga olgan holda raqamli teleeshittirishni joriy qilish sohasidagi normativ-huquqiy bazani yanada takomillashtirish; 2017-yil oxirigacha mamlakat aholisining raqamli televideniye xizmatlaridan toʻliq foydalanishini taʼminlash bilan ikki bosqichda (2012 — 2015-yillar — I bosqich, 2016-2017-yillar — II bosqich) respublikada raqamli teleeshittirishga oʻtish; raqamli televideniyening hamma olishi mumkin boʻlgan ijtimoiy paketini ishlab chiqarish, shakllantirish, efirga uzatish hamda tele-radio arxiv materiallarini raqamli formatga oʻtkazishning texnik imkoniyatini taʼminlovchi Oʻzbekiston Milliy teleradiokompaniyasi korxona va tashkilotlarining texnologik bazasini modernizatsiya qilish va rivojlantirish; analog teleeshittirish tizimlarini raqamli tizimlarga bosqichma-bosqich almashtirgan holda yer usti raqamli televizion eshittirish tarmoqlarini yanada rivojlantirish va modernizatsiya qilish, xizmatlarning yangi turlarini, shu jumladan interaktiv va mobil televideniyeni joriy etish; mahalliy ishlab chiqarishni rivojlantirish va aholini raqamli teleeshittirish signallarini qabul qiluvchi zamonaviy qurilmalar bilan taʼminlash. Shu bilan birga, Oʻzbekiston Respublikasida oʻtish davrida (2017-yil oxirigacha) teleeshittirish bir vaqtning oʻzida analog va raqamli formatlardan foydalangan holda amalga oshiriladi. Davlat dasturining sifatli amalga oshirilishi uchun davlat va xoʻjalik boshqaruvi organlari, mahalliy davlat hokimiyati organlari va boshqa manfaatdor tashkilotlar rahbarlariga shaxsiy javobgarlik yuklansin. 2. Axborot texnologiyalari va kommunikatsiyalarini rivojlantirish vazirligi korxonalarining teleradiokanallarini hamda Oʻzbekiston MTRKning hududiy boʻlinmalari mahsulotlarini yetkazib berish va tarqatish boʻyicha xizmatlarga Oʻzbekiston MTRK uchun har yili nazarda tutilgan budjet mablagʻlari hisobidan teleradiokanallar boʻyicha eshittirishning belgilangan oʻrtacha sutka davomidagi hajmlar doirasida, belgilangan oʻrtacha sutka davomidagi hajmlardan ortiq boʻlsa — Oʻzbekiston MTRKning oʻz mablagʻlari hisobidan toʻlash tartibi belgilansin. 3. Oʻzbekiston Respublikasida Raqamli teleradioeshittirishga oʻtish masalalari boʻyicha idoralararo ishchi guruhi Davlat dasturi doirasidagi loyihalar va tadbirlarning amalga oshirilishi tahlilini tashkil etish va monitoring qilishni taʼminlasin va har chorakda uning bajarilishi toʻgʻrisida Vazirlar Mahkamasiga axborot taqdim etsin. Idoralararo ishchi guruhiga Davlat dasturini bajarishning oxirgi muddatini oʻzgartirmagan holda uning chora-tadbirlarini tuzatish huquqi berilsin. 4. Tashqi iqtisodiy aloqalar, investitsiyalar va savdo vazirligi, Axborot texnologiyalari va kommunikatsiyalarini rivojlantirish vazirligi, Oʻzbekiston MTRK, manfaatdor vazirliklar va idoralar bilan birgalikda Davlat dasturida nazarda tutilgan chora-tadbirlarni amalga oshirish uchun xorijiy kreditlarni, asosan, imtiyozli kreditlarni jalb etish choralarini koʻrsin. 5. Axborot texnologiyalari va kommunikatsiyalarini rivojlantirish vazirligining “Radioaloqa, radioeshittirish va televideniye markazi” davlat unitar korxonasi hamda Oʻzbekiston MTRK, uning tarkibiga kiruvchi korxonalar va tashkilotlar daromad soligʻidan, shuningdek, import qilinadigan asbob-uskunalar, materiallar va ehtiyot qismlar uchun bojxona toʻlovlarini toʻlashdan (bojxonada rasmiylashtirish yigʻimlaridan tashqari) Vazirlar Mahkamasi tomonidan tasdiqlangan roʻyxatlar boʻyicha boʻshatilgan mablagʻlarni moddiy-texnika bazasini mustahkamlash uchun maqsadli yoʻnaltirilgan holda 2018-yil 1-yanvarga qadar ozod etilsin. 6. Davlat soliq qoʻmitasi ushbu qaror bilan taqdim qilingan soliq toʻlovlarini toʻlash boʻyicha imtiyozlar natijasida boʻshatilgan mablagʻlardan maqsadli foydalanishi ustidan nazoratni oʻrnatsin. 7. Oʻzbekiston MTRK, Madaniyat va sport ishlari vazirligi, Respublika Maʼnaviyat va maʼrifat markazi raqamli telekanallar sonini kengaytirish va ularning sifatli toʻldirilishi toʻgʻrisida taklif kiritsin. 8. OʻzAAA Oʻzbekiston Milliy axborot agentligi, Oʻzbekiston MTRK va boshqa ommaviy axborot vositalari bilan birgalikda aholi oʻrtasida raqamli teleeshittirishga oʻtishning maqsadlari, afzalliklari va tartibini keng tushuntirishni, shuningdek, Davlat dasturini amalga oshirish jarayonini muntazam yoritishni taʼminlasin. 9. Mazkur qarorning ijrosini nazorat qilish Oʻzbekiston Respublikasining Bosh vaziri Sh.M. Mirziyoyev zimmasiga yuklansin.